Matovič, Igor, poslanec NR SR (2015-05-19):
Pán predsedajúci, kolegyne, kolegovia, Slovensko dnes trpí bezprecedentným rozkrádaním nášho spoločného majetku. Sú odhady, ktoré hovoria, že vládna strana SMER, ktorá dnes samovládne, za posledné 3 roky aj štvrť rozkradla alebo presmerovala do vreciek svojich sponzorov 10 mld. eur. V tejto situácii nám šéfuje Najvyššiemu kontrolnému úradu človek, o ktorom môžeme povedať úplne bez najmenších výčitiek svedomia, že je Mečiarov pohrobok. Človek, ktorý nemá absolútne žiadny záujem, evidentne nemá absolútne žiadny záujem, aby išiel po krku zlodejom, aby kontroloval vládnu moc pri samovládnutí a aby plnil to, čo mu prikazuje ústava v pozícii piateho najvyššieho ústavného činiteľa. V situácii, kedy predseda parlamentu za vládnu stranu SMER hovorí, že SMER sa riadi heslom „vyhraj voľby a môžeš všetko“, kedy SMER si obsadil absolútne všetko. Má v rukách výkonnú moc, má v rukách parlament. Povedzme, že je to demokratické, ale zároveň obsadil aj všetky kontrolné inštitúcie a robí všetko preto, aby ich kontrolovali ich vlastní ľudia, kedy si nominovali prezidenta Policajného zboru, kedy obsadili Najvyšší súd, kedy obsadili Generálnu prokuratúru spolužiakom premiéra a predsedu svojej vlastnej strany, kedy si dosadili na Úrad pre verejné obstarávanie človeka, ktorého si sami vybrali, kedy 3 roky udržujú v pozícii Najvyššieho kontrolného úradu človeka, ktorého si svojho času pred 10 rokmi vybral Mečiar a ktorý len slabučko hryzká, lepšie povedané, nehryzká vôbec. V tejto situácii by sa opozícia mala, samozrejme, zomknúť a postaviť sa skorumpovanej bande zlodejov a parazitov, ktorí nám rozkrádajú naše spoločné dobro, náš spoločný majetok, čelom. Áno, opozícia je rozhádaná a možno nie je ani tak rozhádaná ako rozdelená, ale ukázali sme pri predošlej kauze, ktorá približne pred mesiacom Slovenskom otriasala, pri kauze Váhostavu a v diskusii súvisiacich pri snahe vládnej strany odvolávať podpredsedu parlamentu Figeľa za to, že zlodejom klepol po prstoch a zrušil váš špinavý kšeft pri diaľniciach okolo Žiliny, tak sme dokázali ukázať v opozícii, že vieme ťahať za jeden povraz, a v situáciách, kedy, kedy sa láme, kedy sa rozhoduje o osude Slovenska, dokážeme sa postaviť muž vedľa muža a ťahať spolu v kľúčových situáciách. Vieme sami, aká bola história volenia predsedu Najvyššieho kontrolného úradu. Štyri voľby prebehli, piata voľba skoro bola, len na poslednú chvíľu KDH stiahlo svojho nominanta, keďže SMER nepristúpil na podmienku Pavla Freša, aby voľba bola verejná. V štyroch voľbách predseda vlády vyžadoval od opozície, aby hlasovala ako jeden muž. Aby 67 ľudí, ktorí sa vyskytli v opozícii spolu, nie ktorí vytvorili dobrovoľne opozičnú koalíciu, ale ktorí sa vyskytli vedľa seba v opozícii, aby hlasovali spolu, a vtedy SMER dodá dostatok svojich hlasov. Úplne, samozrejme, absurdná požiadavka a jednoznačne požiadavka, ktorá bola predostretá len preto, aby naďalej si SMER udržal vplyv v Najvyššom kontrolnom úrade, v inštitúcii, ktorá na základe tradície z minulých rokov a desaťročí vždy pripadala opozícii na to, aby kontrolovala tú vládnu moc. Len Robert Fico ako pred tromi rokmi prišiel s takou ústretovou tvárou, veľmi rýchlo nahodil, z Roberta Fica II. prepol späť na Roberta Fica I. a snažil sa urobiť všetko preto, aby ho jednoducho nikto pri jeho lumpárinách kontrolovať v skutočnosti nemohol. Áno, preto dodnes tento človek, pán Jasovský vedie Najvyšší kontrolný úrad, preto dodnes zlodejom na prsty pozerá človek, ktorý ich v skutočnosti, ich kontrolovať ani vôbec nechce. Možno v situácii, kedy opozícia je rozdelená, a o to viac, keď Robert Fico to vyžadoval, sa patrilo, aby sme v opozícii ukázali, že tak ako pri Jánovi Figeľovi a pri snahe ho popraviť za hriechy vlády Roberta Fica sme dokázali ťahať za jeden povraz, o to cennejšie a dôležitejšie bolo aj v tejto situácii dosiahnuť spoločnú dohodu. A ona sa aj zrodila, 60 ľudí, aj keď sa to Martvoňovi nezdá, je naozaj dramatické alebo drvivá väčšina zo 67, keď iba tak letmo počítam, tak je to 90 %, možno 89,5 %, 90 % ľudí z opozície sa postavilo za jedného kandidáta a to niektorí ešte neboli vlastne tu prítomní vtedy, kedy sa táto kandidátka podpisovala. Ak tuná v tejto situácii jediný zareaguje jeden poslanec za SMER a hovorí, že to nie je drvivá väčšina, tak zrejme nechodil ani do prvého ročníka základnej školy, kedy sa učilo počítať jedna plus jedna. V tejto situácii tvrdiť, že keď konkrétne jeden človek, ktorému sa rozpadla vlastná strana tak, že z 11 poslancov jeho klubu zostal iba sám ako predseda strany v parlamente, že keď tento jeden človek navrhne niekoho iného, tak tým pádom to už nie je drvivá väčšina, tak naozaj chýbajú tu schopnosti počítať do dvoch. V takejto situácii, kedy 60 ľudí sa podpísalo pod jedného kandidáta, zrazu mám pocit, že Robert Fico sa zľakol, zrazu videl, že opozícia sa naozaj dokáže zjednotiť a drvivou väčšinou za jedného kandidáta, a pristúpila na program dňa sabotáž. Áno, bohužiaľ, sabotáž cez troch našich opozičných kolegov, ktorí sa v tomto prípade podľa mňa správajú čisto ako štrajkokazi. Ľudia, ktorí vtedy, keď ostatní sa dokážu zodpovedne zomknúť za spoločné dobro, nie za spoločný prospech nás tuná, nikto z nás nemá prospech z toho, že bude opozícia alebo teda Najvyššiemu kontrolnému úradu šéfovať človek, ktorý vie ísť po krku zlodejom. Z tohto má prospech iba Slovenská republika a všetci občania Slovenskej republiky. V tejto situácii, kedy opozícia sa dokázala zomknúť, a bolo to veľmi cenné, bohužiaľ, prišli traja ľudia, ktorí, ako som nazval, sa správajú ako štrajkokazi, alebo môžeme povedať aj kolaboranti. Áno, ľudia, ktorí v situácii, v zlomených situáciách, kedy sa rozhoduje o osude Slovenska, či ho dovolíme dorozkrádať zlodejom, alebo začneme si ho postupne brať späť do vlastných rúk a pred zlodejmi ho uchránime, keď v takejto situácii ľudia uprednostia svoje vlastné ego pred zodpovednosťou voči krajine, takýchto ľudí, netvárme sa, že môžeme nazývať inak alebo ľúbivejšie, nejako mäkšie, nazývajme ich pravým menom. Toto sú ľudia, ktorí sú kolaboranti. Bohužiaľ, kolaboranti so zlepencom parazitov, ktorí nám dnes vládnu. Áno, mrzí ma, veľmi ma mrzí, že jedným z týchto kolaborantov je aj človek z nášho klubu. Áno, mrzí ma, že nechal sa zneužiť človekom z poslaneckého klubu KDH a pridal sa k tejto nominácii, a o to viac ma mrzí, že ten človek, ktorý z KDH ho, našťastie, dnes už bývalý z KDH alebo z poslaneckého klubu KDH, že ešte tak zbabelo sa zachoval, že po tom, ako tento skutok spáchal, sa schoval a vyhovoril sa na svoje vertigo, či akú tú diagnózu pustil do médií. Že nebol ochotný sa postaviť čelom pred médiá, nebol ochotný prísť na výbor a obhajovať svoju vlastnú kandidátku a zbabelo sa skrýval, ale som rád, že aspoň dnes tu je a dnes si bude zodpovedať za svoje vlastné skutky. V tejto situácii, kedy nás títo naši traja opoziční – podľa mňa už bývalí – spolubratia sa rozhodli takýmto spôsobom pichnúť dýkou do chrbta, si myslím, nemali by sme podliehať sebatrýzneniu, mali by sme si povedať, že aspoň sa nalialo čisté víno. Jednoducho po dnešku vieme, kto stojí na tej strane a kto stojí na tej strane. Po dnešku vieme, že vládna strana SMER nemá 83 poslancov, má 86, aj keď papierovo naďalej to bude 83. Po dnešku vieme, že opozícia nemá 67, ale má o troch menej, lebo jednoducho ľudia, ktorí v kľúčovej, zlomovej situácii pre Slovensko mohli pomôcť jednote opozície, mohli pomôcť vytvoriť tlak na vládnu stranu, mohli pomôcť tomu, aby konečne post šéfa Najvyššieho kontrolného úradu, kľúčový post pri kontrole s narábaním s verejnými financiami, títo ľudia zlyhali, ako som raz povedal, už uprednostnili svoje vlastné ego pred zodpovednosťou voči našej krajine. Môj kolega Štefan Kuffa opakovane z tohto miesta hovoril o slobode. Hovoril o tom, že sloboda bez zodpovednosti vedie k anarchii a uprednostňovanie iba slobody bez zodpovednosti vedie k deštrukcii k akejkoľvek spoločnosti. V tomto prípade spoločnosť ľudí, ktorí sa nachádzajú alebo ktorí sa spoločne vyskytli v opozícii, si zaslúžili, Štefan, Marián a Pavol, si zaslúžili z vašej strany aspoň malú dávku zodpovednosti. To ego, ktoré ste v tejto voľbe uprednostnili pred spoločným záujmom opozície, pred spoločným záujmom Slovenska, zraňuje v prvom rade vás, lebo vás stavia do zlého svetla. Pán predseda kľúčovej strany pre Slovenskú republiku, pán predseda Slovenskej demokratickej a kresťanskej únie, pán predseda politickej strany, ktorá nás zbavila mečiarizmu, myslím si, že ak nestiahnete svojho kandidáta z tejto voľby, definitívne sa stanete hrobárom SDKÚ a táto strana a voliči tejto strany si to v žiadnom prípade nezaslúžia. (Potlesk.) Ostatných dvoch kolegov z tohto miesta len prosím, aby sa naozaj zamysleli nad slovami opakovane vyslovenými za týmto pultom, slovami Štefana Kuffu, že sloboda bez zodpovednosti vedie k anarchii. Ak opozícia nedokáže a neukáže, že dokáže prekročiť svoj vlastný tieň, že dokáže si sadnúť za stôl spoločný a dokáže medzi sebou dať bokom animozity, ktoré možno niektorí lídri medzi sebou majú – ja s Procházkom, Bugár so mnou, Lipšic s Procházkom a podobne –, ak nedokážeme odložiť svoje vlastné ego a nedokážeme sa zamyslieť nad tým, že by sme sa konečne mali správať zodpovedne, tak áno, Slovensko nečaká iná budúcnosť, ako nám predpovedala Rada pre rozpočtovú zodpovednosť približne pred dvoma týždňami. Dovolím si z tohto miesta hlavne vám nominantom kandidátov, ktorí rozbíjajú spoločný postup opozície, pripomenúť, že Rada pre rozpočtovú zodpovednosť, nie Matovič, ale Rada pre rozpočtovú zodpovednosť, kľúčová inštitúcia, ktorá stráži naše hospodárenie s verejnými zdrojmi, skonštatovala, že ak Slovensko pôjde ďalej v línii, ako vytýčil SMER za posledné tri roky, do 15 rokov skrachuje. V takejto situácii ak my budeme robiť ktorékoľvek kroky, akýkoľvek krok alebo ktorékoľvek kroky, ktoré budú napomáhať vládnej strane SMER v drancovaní, v lúpení, v rozkrádaní, tunelovaní našich spoločných peňazí, ktoré majú slúžiť všetkým občanom Slovenskej republiky, nielen Širokým, Výbohom, Brhelom a podobným, ktorí nám vládnu, tak jedine vtedy, keď budeme robiť spoločne zodpovedné kroky a možno v zátvorke zároveň aj slobodné, tak vtedy Slovensko od krachu zachránime. Ak budeme naďalej robiť kroky, ktoré ste si vy dnes zvolili, že budete uprednostňovať svoje vlastné ego pred spoločným záujmom spoločnosti, Slovenskej republiky, tak náš krach je neodvratný. Možno ešte inak, Štefan, možno vieš a veľakrát tu takisto cituješ niečo z Biblie, máš ju prečítanú do A do Z a čítal si ju určite tisíckrát častejšie, ako som ju čítal ja. Ak ktokoľvek, kto kryje zlo alebo akýmkoľvek spôsobom zlu napomáha, aby prekvitalo, toto pácha, tak pácha rovnaké zlo, keď nie ešte väčšie, lebo to jednoducho robí vedome. Ja apelujem na tvoje svedomie, aby jak, aby si ako dobrý človek s dobrým srdcom, možno s uzavretou trošku niekedy mysľou, aby si si uvedomil, že ak urobíš krok, ktorý napomôže vládnej strane, aby naďalej 7 rokov tu niekto kryl jej tunelovanie, aby si si uvedomil, že týmto v podstate spáchaš rovnaké zlo ako zlodeji, ktorí dnes z vládnej stany SMER Slovensko rozkrádajú. Ešte raz, poprosím vás, páni, skúste sa nad tým zamyslieť, ja stále si myslím, že do 17.00 hod. je čas, aby ste stiahli svojich kandidátov. Ešte raz, Slovensko potrebuje vašu zodpovednosť omnoho viac ako slobodné si uplatňovanie svojho mandátu. Nezamieňajme si bezbrehú slobodu so slobodou a zodpovednosťou. Len keď sa budeme správať slobodne a zároveň zodpovedne, dokážeme poraziť vládnu stranu SMER a dokážeme Slovensko zachrániť od krachu, ktorý nám Rada pre rozpočtovú zodpovednosť predpovedala. (Potlesk.)